མི་རིགས་ཀྱི་དབྱེ་འབྱེད་ལ་དགོས་པ་ཡོད་ན།མི་རིགས་རིང་ལུགས་ཀྱི་ལྟ་བ་མི་ཁྱེར་ཐུ་མེད་རེད།སྔོན་ཆད་མཉམ་ལས་རིང་ལུགས་པ་དང་སྤྱི་ཚོགས་རིང་ལུགས་པ་ཚོས་གྲལ་རིམ་གཙོ་བོར་ལབ་ནས།འཛམ་གླིང་མི་རིགས་དབྱེར་མེད་ཀྱི་རྫོགས་ལྡན་སྤྱི་ཚོགས་བསྐྲུན་དགོས་ཅེས་བརྗོད་ཡོད་པ་རེད།རྒྱལ་ཁབ་ཁ་ཤས་ནང་ལག་ལེན་ཀྱང་བྱས་པ་རེད།འོན་ཀྱང་དེ་ནི་མི་ཡི་རང་བཞིན་དང་མ་མཐུན་པའི་རྨི་ལམ་ཞིག་ཡིན་ཕྱིན།མིའི་རིགས་ཀྱི་དེབ་ཐེར་ལ་ཁྲག་གི་རི་མོ་ཞིག་བྲིས་པ་ལས་གང་ཡང་མངོན་འགྱུར་བྱེད་ཐུབ་མེད།གོད་ཆགས་དེ་འདྲའི་འོག་ནས་ཐར་བ་ཙམ་བྱུང་བའི་ཨུ་རུ་སུ་དང་རྒྱ་ནག་ལྟ་བུར་མཚོན་ན།ད་ལྟ་ནི་མི་རིགས་རིང་ལུགས་ཅན་གྱི་འདུ་ཤེས་གཙོ་བོ་བྱེད་ཀྱིན་ཡོད།ལེ་ནིན་རིང་ལུགས་ཀྱི་མི་རིགས་དབྱེར་མེད་ཀྱི་ལྟ་བ་དེ་ལ་ལམ་གང་ཡང་མ་རྙེད་པ་རེད།ནུབ་ཕྱོགས་མ་རྩ་རིང་ལུགས་ཅན་གྱི་རྒྱལ་ཁབ་ནང་གི་ཤེས་ཡོན་པ་མང་པོས།བཅོས་བསྒྱུར་བྱས་ཟིན་པའི་མི་རིགས་དབྱེར་མེད་ཀྱི་ལྟ་བ་ཞིག་བསྒྲགས་ཀྱིན་ཡོད་རེད།འཛམ་གླིང་སྤྱི་འབངས་དང་།གོ་ལའི་གྲོང་བརྡལ།ཡུལ་ཕྱོགས་མཉམ་སྦྲེལ་སོགས་ཀྱི་ལྟ་བ་ལག་ལེན་སོགས་བྱུང་ཡོད་པ་རེད།འོན་ཀྱང་ནུབ་ཕྱོགས་ཀྱི་རྫོགས་འདུན་འཆིང་བའི་ཤེས་ཡོན་པ་དེ་ཚོས་གང་ལྟར་ཡིན་ཀྱང་གནད་དོན་འདི་འདྲ་ཞིག་ཐག་ཆོད་རྒྱུ་མ་རེད་དེ།མང་གཙོ་དང་མི་སྒེར་གྱི་ཐོབ་ཐང་སྔོན་འགྲོ་ཡིན་ན།མི་ཐམས་ཅད་ཀྱི་ལྟ་བ་གཅིག་ཏུ་སྒྲིལ་ཐུབ་དུས་ནམ་ཡང་མེད།མི་ཚང་མས་ལྟ་བ་ལ་ཕྱི་ཚུལ་ཙམ་གྱི་གཅིག་འགྱུར་དགོས་ན།མང་གཙོ་དང་འགྲོ་མིའི་ཐོབ་ཐང་གླེང་ཐབས་མེད་དེ།དེ་ནི་བཙན་དབང་གིས་དམ་དྲག་དགོས་པས་ཕྱིར་ཏོ།དེ་བས།མང་གཙོ་དང་འགྲོ་མིའི་ཐོབ་ཐང་དགོས་ན།མི་དང་མི་ཡི་བསམ་བློའི་ཐ་དད་སྲུང་སྐྱོང་དགོས་པ་ཡིན་ལ།དེ་ཡིན་ན་མི་རིགས་དབྱེར་མེད་དང་ཆོས་ལུགས་དབྱེར་མེད་ཞིག་འབྱུང་ཐུབ་པ་མིན།།